ປາກິສຖານ ກຳລັງ ພິຈາລະນາ ເຂົ້າຮ່ວມກັບ ຊາອູດີ ອາເຣເບຍ ທຳການໂຈມຕີ ທີ່ເຢເມັນ 
ຊາອູດີ ອາເຣເບຍ ຮຽກຮ້ອງໃຫ້ ກອງທັບປາກິສຖານ ສົ່ງທະຫານພາກພື້ນດິນ ເຮືອບິນ ແລະກຳປັ່ນລົບ ໄປຊ່ອຍເຫຼືອ ໃນເຢເມັນ.
ທ່ານ Khawaja Muhammas Asif ລັດຖະມົນຕີປ້ອງກັນ ປະເທດປາກິສຖານ ກ່າວໃນວັນຈັນມື້ນີ້ວ່າ ຊາອູດີ ອາເຣເບຍ ໄດ້ຂໍຮ້ອງໃຫ້ກອງທັບປາກິສຖານ ສົ່ງທະຫານພາກພື້ນດິນ ພ້ອມດ້ວຍເຮືອບິນແລະກຳປັ່ນລົບ ໄປຊ່ອຍໃນການສູ້ລົບ ຂອງກຸ່ມປະສົມ ກັບພວກກະບົດຢູ່ໃນ ເຢເມັນນັ້ນ ທ່ານ Muhammas Asif ກ່າວເຊັ່ນນີ້ ໃນການລິເລີ້ມການ ອະພິປາຍກັນຢູ່ໃນລັດຖະສະພາ ກ່ຽວກັບວ່າຈະເຂົ້າຮ່ວມ ໃນຄວາມພະຍາຍາມໃນການຕໍ່ສູ້ກັບພວກກະບົດຮູຕີ ພາຍ ໃຕ້ການນຳພາຂອງ Saudi Arabia ທີ່ເລີ້ມມາໄດ້ເກືອບ 2 ອາທິດແລ້ວ ດ້ວຍການໂຈມຕີທາງອາກາດ ໃນການສະ ໜັບສະໜຸນ ປະທານາທິບໍດີ Abd-Rabbu Mansour Hadi ແຫ່ງເຢເມັນ ທີ່ໄດ້ຫຼົບໜີອອກຈາກປະເທດໄປໃນເດືອນແລ້ວນີ້ ແລະໄປອາໄສຢູ່ໃນນະຄອນຫຼວງ Riyadh ຂອງ ຊາອູດີ ອາເຣເບຍ ປາກິສຖານໄດ້ຮັບປາກທີ່ຈະໃຫ້ການສະໜັບສະໜຸນຄວາມພະຍາຍາມ ດັ່ງກ່າວໂດຍລວມ ແຕ່ຍັງບໍ່ທັນໄດ້ໃຫ້ຄຳໝັ້ນໝາຍ ທີ່ຈະທຳການເຄື່ອນໄຫວ ຫລືໃຫ້ການຊ່ອຍເຫຼືອທີ່ເຈາະ ຈົງໃດໆ ນາຍົກລັດຖະມົນຕີ Nawaz Sharif ໄດ້ກ່າວວ່າ ທ່ານຈະປ້ອງກັນ Saudi Arabia ຈາກການໂຈມຕີຈາກພາຍນອກ ການຕໍ່ສູ້ກັບພວກກະບົດຮູຕີ ທີ່ໄດ້ຍຶດເອົາ ນະຄອນຫຼວງຂອງເຢເມັນໃນເດືອນກັນຍາຜ່ານມາ ກ່ອນຈະບຸກຄືບໜ້າໄປຍັງເມືອງ Aden ໃນພາກໃຕ້ຂອງເຢເມັນໃນເດືອນແລ້ວນີ້ ແມ່ນຮວມທັງການໂຈມຕີຂອງພວກກະບົດ ຢູ່ຕາມ ດ່ານຂ້າມຊາຍແດນແຫ່ງຕ່າງໆຂອງ Saudi Arabia ນັ້ນ ໃນຂະນະທີ່ການສູ້ລົບກັນ ລະຫວ່າງພວກກະບົດຮູຕີ ແລະພວກກຳລັງທີ່ນິຍົມຝ່າຍລັດ ຖະບານດຳເນີນສືບຕໍ່ໄປ ສະພາກາແດງສາກົນກ່າວໃນວັນຈັນມື້ນີ້ວ່າ ຕົນບໍ່ສາມາດຈັດ ສົ່ງສະບຽງການແພດ ປະມານ 48 ຕັນ ທີ່ໄດ້ຕຽມໄວ້ເພື່ອສົ່ງໃຫ້ເຢເມັນນັ້ນ ສະພາກາ ແດງເວົ້າຕື່ມວ່າ ຕົນໄດ້ຮັບການອະນຸມັດແລ້ວ ແຕ່ຄວາມເປັນຫ່ວງດ້ານພະລາທິການ ກ່ຽວກັບການບິນເຂົ້າໄປໃນປະເທດ ທີ່ໄດ້ຮັບຄວາມເສຍຫາຍຈາກສົງຄາມນັ້ນ ກຳລັງ ຖ່ວງດຶງຂັ້ນຕອນນີ້ໄວ້